**Likumprojekts**

**BŪVNIECĪBAS LIKUMS**

**1. pants.** Likuma mērķis

Likuma mērķis ir kvalitatīvas dzīves vides radīšana, nosakot efektīvu būvniecības procesa regulējumu, lai nodrošinātu valsts ilgtspējīgu ekonomisko un sociālo attīstību, kā arī kultūrvēsturisko un vides vērtību saglabāšanu.

**2. pants.** Būvniecības principi

Būvniecībā, kas ietver projektēšanu un būvdarbus, kuru rezultātā tiek uzlabotas esošās vai radītas jaunas būves ar noteiktu funkciju, ievēro šādus principus:

1) **arhitektoniskās kvalitātes principu**, ar kuru saskaņā, projektējot būves, īsteno kvalitatīvu arhitektūru, kas izceļ dabas vai pilsētas ainavas individuālo identitāti un organiski iekļaujas kultūrvidē, to bagātinot un veidojot kvalitatīvu dzīves telpu, kā arī ievērojot un saglabājot esošo kultūras mantojumu;

2) **atklātības principu**, ar kuru saskaņā būvniecības process ir atklāts un sabiedrība tiek informēta par paredzamo būvniecību un saistībā ar to pieņemtajiem lēmumiem;

3) **ilgtspējīgas būvniecības principu**, ar kuru saskaņā būvniecības procesā rada kvalitatīvu dzīves vidi esošajām un nākamajām paaudzēm, tai skaitā nodrošinot būvei nepieciešamos energoresursus, sekmējot esošo būvju izmantošanu un pielāgošanu un efektīvu dabas resursu izmantošanu;

4) **vides pieejamības principu**, ar kuru saskaņā būvniecības procesā veido vidi, kurā ikviena persona var ērti pārvietoties un izmantot būvi atbilstoši tās funkcijai.

**3. pants**. Likuma darbības joma

Likumu piemēro, veicot visu veidu būvju:

1) būvniecību;

2) pārbūvi, kuras rezultātā mainīts būves vai tās daļas apjoms vai pastiprināti nesošie elementi vai konstrukcijas;

3) atjaunošanu, kuras rezultātā nomaina būves nolietojušos nesošos elementus vai konstrukcijas vai veic funkcionālus vai tehniskus uzlabojumus, nemainot būves apjomu vai nesošo elementu nestspēju;

4) restaurāciju, kuras rezultātā veic būves vai tās daļas zinātniski pamatotu atjaunošanu, lietojot oriģinālam atbilstošus materiālus, darba paņēmienus vai tehnoloģijas;

5) nojaukšanu un demontāžu;

6) novietošanu;

7) funkcijas (lietošanas veida) maiņu ar pārbūvi vai bez tās;

8) konservāciju, kuras laikā veic nepieciešamos pasākumus būves konstrukciju nostiprināšanai un aizsardzībai pret nelabvēlīgu ārējo iedarbību un būves konstrukciju nonākšanu cilvēku veselībai, dzīvībai vai videi bīstamā stāvoklī, kā arī izbūvēto inženiertīklu atslēgšanu uz būvdarbu pārtraukšanas laiku.

**4. pants** Ministru kabineta kompetence

Likuma izpildei Ministru kabinets:

1) izdod vispārīgos būvnoteikumus, kuros atbilstoši šim likumam, ievērojot paredzamo būvniecību (3. pants) un būves grupu (9. pants), nosaka:

a) būvniecības procesa norises kārtību,

b) vienkāršotu kārtību atsevišķu būvju būvniecībai,

c) kārtību, kādā veicama to būvju būvniecība, kurām nav nepieciešams būvprojekts,

d) būvprojekta sastāvu,

e) būvatļaujā iekļaujamos nosacījumus,

f) atkāpju saskaņošanas kārtību,

g) inženierizpētes darbu veikšanas kārtību,

h) sabiedrības informēšanas kārtību,

i) būvprojekta vai būves ekspertīzes veikšanas kārtību un apjomu,

k) būvdarbu autoruzraudzības un būvuzraudzības kārtību,

l) būves konservācijas kārtību,

m) būves novietojuma uzmērījumu un pieņemšanas ekspluatācijā kārtību,

n) vienkāršotās būvniecības ierosināšanas dokumentācijas, būvatļaujas, būvspeciālistu saistību rakstu, apliecinājuma par būves gatavību ekspluatācijai un ekspluatācijā pieņemšanas akta veidlapas paraugu;

2) izdod speciālos būvnoteikumus, kas aizstāj vispārīgos būvnoteikumus, šādām būvēm:

a) inženiertīkliem – tīklu, aprīkojumu, iekārtu, ierīču un būvju kopumam, kas paredzēts elektroenerģijas, siltumenerģijas, gāzes, elektronisko sakaru, ūdens un citu resursu pārvadei (transportam) vai sadalei, kā arī inženiertīklu pievadiem un iekšējiem inženiertīkliem,

b) transporta būvēm – autoceļiem un dzelzceļiem,

c) būvēm Latvijas Republikas teritoriālajos ūdeņos un ekskluzīvajā ekonomiskajā zonā,

d) Latvijas Republikas diplomātisko un konsulāro pārstāvniecību būvēm,

e) valsts aizsardzības būvēm,

f) ar radiācijas drošību saistītajām būvēm,

g) hidrotehniskajām un meliorācijas būvēm,

h) spēkstaciju būvēm;

3) izdod būvnormatīvus, kuros nosaka tehniskās un vides pieejamības prasības būvēm;

4) nosaka būvizstrādājumu atbilstības novērtēšanas, aprites un tirgus uzraudzības kārtību un Eiropas tehniskā apstiprinājuma izdošanas kārtību;

5) nosaka būvspeciālistu reģistrācijas kārtību, reģistra datu saturu un kārtību, kādā būvspeciālistus izslēdz no reģistra, kā arī prasības būvspeciālistiem, to profesionālās kompetences izvērtējuma un atbilstības novērtēšanas kārtību;

6) nosaka prasības būvinspektoriem, to reģistrācijas kārtību, reģistra datu saturu un kārtību, kādā būvinspektorus izslēdz no reģistra, kā arī būvinspektoru tiesības, pienākumus un profesionālās darbības uzraudzības kārtību;

7) nosaka būvniecības informācijas sistēmas izveides un uzturēšanas kārtību, dokumentu iesniegšanas kārtību, sistēmas saturu un sistēmas informācijas aprites kārtību;

8) nosaka kārtību, kādā aprēķina nodevu par būvniecības ieceres akceptēšanu;

9) nosaka valsts nodevas apmēru par reģistrāciju būvspeciālistu reģistrā un nodevas samaksas kārtību;

10) nosaka Latvijas Būvniecības padomes izveides un darbības kārtību, kā arī padomes sekretariāta funkcijas.

**5. pants** Vietējās pašvaldības kompetence

(1) Likuma izpildei vietējā pašvaldība:

1)nodrošina būvniecības procesa tiesiskumu:

a) izveidojot būvvaldi savā teritorijā vai vienojoties par kopīgas būvvaldes izveidi ar citām pašvaldībām, un nodrošinot būvvaldes darbībai nepieciešamos resursus;

b) izskatot sūdzības par būvvaldes izdotajiem administratīvajiem aktiem un faktisko rīcību.

2)pieņem lēmumus par turpmāko rīcību ar tās teritorijā esošām būvēm, kuras ir pilnīgi vai daļēji sagruvušas vai nonākušas tādā stāvoklī, ka to lietošana ir bīstama vai tās bojā ainavu.

**6. pants** Latvijas Būvniecības padome

(1) Latvijas Būvniecības padome:

 1) izvērtē un sniedz viedokli ministrijai par izstrādātajiem normatīvajiem aktiem būvniecības jomā, kā arī līdzdarbojas būvniecību reglamentējošo normatīvo aktu pilnveidošanā;

 2) izstrādā priekšlikumus būvniecības nozares attīstībai t.sk. prioritāro jomu noteikšanai un būvspeciālistu profesionālās kompetences stiprināšanai;

 3) izskata ierosinājumus par valsts interešu būvēm un dot atzinumus par to projektēšanu, būvniecību un finansēšanu.

 (2) Latvijas Būvniecības padomes sekretariāta funkcijas veic par būvniecības nozari atbildīgā ministrija.

**7. pants.** Būtiskās prasības būvei

(1) Būve projektējama un būvējama, nodrošinot visas būves un atsevišķu tās daļu:

1) stiprību un stabilitāti;

2) ugunsdrošību;

3) higiēniskumu un nekaitīgumu cilvēka dzīvībai, veselībai un videi;

4) drošu, efektīvu un ērtu lietošanu;

5) akustiskās prasības;

6) energoefektivitāti.

(2) Ja, veicot būves pārbūvi, atjaunošanu vai restaurāciju, būvnormatīvos ietvertās tehniskās un vides pieejamības prasības tehniski nav iespējams ievērot vai, ievērojot minētās prasības, būve zaudētu savu kultūrvēsturisko vērtību, būvvalde vispārīgajos vai speciālajos būvnoteikumos noteiktajā kārtībā var saskaņot būvēm piemērojamās atkāpes no tehniskajām un vides pieejamības prasībām.

(3) Šā panta otrajā daļā minēto būvvaldes lēmumu Administratīvā procesa likumā noteiktajā kārtībā var apstrīdēt par būvniecības nozari atbildīgajā ministrijā.

**8. pants** Standarti un būvizstrādājumu atbilstības novērtēšana

(1) Būvizstrādājums ir ikviens materiāls, detaļa vai rūpnieciski ražota konstrukcija, kas paredzēta iebūvēšanai būvē.

(2) Būvizstrādājumiem jāatbilst tehnisko noteikumu prasībām, kuras noteiktas:

1) Latvijas būvnormatīvos;

2) Latvijas nacionālajos standartos;

3) Latvijas nacionālo standartu statusā apstiprinātajos starptautisko un reģionālo standartizācijas organizāciju standartos;

4) Eiropas tehniskajos apstiprinājumos.

(3) Visiem būvniecības dalībniekiem jāievēro Latvijas nacionālo standartu un Eiropas tehnisko apstiprinājumu prasības, ja tas paredzēts likumos vai Ministru kabineta noteikumos.

(4) Būvizstrādājumu ražotāja (izplatītāja) pienākums ir katrai vienlaicīgi pārdotai būvizstrādājumu partijai pievienot produkta tehnisko pasi, instrukciju vai cita veida rakstisku informāciju, kurā norādīts attiecīgā būvizstrādājuma izgatavošanas un piegādes datums un attiecīgajos normatīvi tehniskajos dokumentos noteikto rādītāju garantētās tehniskās un fizikālās īpašības, kā arī atbilstību apliecinošs dokuments saskaņā ar likumu "Par atbilstības novērtēšanu", ja būvizstrādājums pakļauts reglamentētās sfēras prasībām.

**9.pants** Būvju grupas

Būve ir būvniecības procesā radies ar sauszemi, iekšējos ūdeņos vai Latvijas Republikas jūras ūdeņos ierīkots vai ar gultni saistīts veidojums, kam ir noteikta funkcija*.* Ņemot vērā būves būvniecības sarežģītības pakāpi un iespējamo ietekmi uz vidi, tās iedala šādās grupās:

1) pirmā grupa:

a)stacionāras reklāmas un informācijas stendi vidē un citi tiem pielīdzināmi objekti;

b) dabas tūrisma un izziņas infrastruktūras elementi;

2) otrā grupa:

a) mazēkas (vienstāva ēkas un konteineri ar apbūves laukumu līdz 25 m2), viena vai divu dzīvokļu dzīvojamās mājas līdz trim stāviem,

b) nedzīvojamās ēkas, kurām nav publiskās funkcijas, līdz trim stāviem,

c) inženiertīklu pievadi un iekšējie inženiertīkli;

d) publisko teritoriju labiekārtojums (t.sk. monumentālās mākslas objekti, tiltiņi, laipas, kāpnes);

e) žogi pilsētu un ciemu teritorijās;

f) spēkstaciju būves ar jaudu līdz 20kW;

3) trešā grupa:

a) triju vai vairāku dzīvokļumājas līdz pieciem stāviem,

b) inženiertīkli un transporta būves,

c) meliorācijas sistēmas un hidrotehniskās būves,

d) citas šajā pantā neminētas būves;

e) spēkstaciju būves uz sauszemes ar jaudu virs 20kW;

4) ceturtā grupa:

a) ēkas, kurām ir vairāk nekā pieci virszemes stāvi,

b) publiskās ēkas, kurās paredzēts vienlaikus uzturēties vairāk nekā simt cilvēkiem,

c) ražošanas vai noliktavas ēkas, kuru kopējā platība ir lielāka par 1000 m2,

d) torņi, kas augstāki par 25 m,

e) tilti, ceļa pārvadi un tuneļi, kas garāki par 100 m,

f) vairāk nekā viena stāva apakšzemes būves;

g) būves Latvijas Republikas teritoriālajos ūdeņos un ekskluzīvajā ekonomiskajā zonā.

**10. pants** Būvvalde

(1) Būvvalde ir vienas pašvaldības izveidota iestāde vai struktūrvienība vai vairāku pašvaldību izveidota iestāde.

(2) Šajā pantā noteikto uzdevumu izpildei būvvalde pastāvīgi nodarbina speciālistus, no kuriem vismaz viens ir arhitekts un viens ir būvinspektors.

(3) Būvvaldes kompetencē ir:

1) kontrolēt būvniecības procesa norisi un tā atbilstību šā likuma, vispārīgo vai speciālo būvnoteikumu un citu būvniecību reglamentējošo normatīvo aktu prasībām.

2) nodrošināt sabiedrības informēšanu par būvniecības iespējām, saņemtajiem iesniegumiem par būvniecības ieceri un pieņemtajiem lēmumiem.

3) sniegt izziņas par teritorijas izmantošanas un apbūves nosacījumiem, kā arī esošajiem inženiertīkliem un notiekošās būvniecības tiesisko pamatojumu un būves raksturojumu.

4) izskatīt iesniegumus un pieņem lēmumus par būvniecības ieceri.

5) reģistrēt un izsniegt būvatļaujas, tai skaitā reģistrēt citu institūciju izsniegtās būvatļaujas;

6) pieņemt būves ekspluatācijā;

7) veikt citas ar būvniecības procesa norisi un atbilstību normatīvo aktu prasībām saistītas darbības.

(4) Izskatot iesniegumu par būvniecības ieceri, būvvalde atkarībā no būvniecības ieceres veida pieņem vienu no šādiem lēmumiem:

1) izsniegt būvatļauju vai atteikumu izsniegt būvatļauju par šā likuma 12.panta otrās daļas 1.punktā minēto būvniecības ieceri;

2) akceptēt darbību vai atteikt darbības akceptu par šā likuma 12.panta otrās daļas 2. un 3.punktā minēto būvniecības ieceri;

(5) Visus būvniecības procesa norisei nepieciešamos lēmumus būvvalde pieņem 10 darbdienu laikā.

(6) Ja būvvaldi kopīgi izveido vairākas pašvaldības, būvvaldes lēmumus apstrīd tajā pašvaldībā, kuras administratīvajā teritorijā, kur plānota būvdarbu veikšana.

(7) Šā likuma 4. panta 2. punktā minētajos gadījumos būvvaldes funkcijas veic Ministru kabineta noteiktā par būvniecības procesa nodrošināšanu atbildīgā institūcija.

**11. pants** Būvspeciālisti

(1) Būvspeciālisti ir arhitekti un būvinženieri.

(2) Patstāvīgu praksi projektēšanā vai būvdarbu vadīšanā var uzsākt būvspeciālists, kurš:

1) ieguvis valsts atzītu augstākās izglītības diplomu arhitektūras vai būvniecības jomā;

2) ieguvis darba pieredzi arhitektūras vai būvniecības jomā atbilstoši šajā likumā noteiktajam;

3) reģistrēts būvspeciālistu reģistrā.

(3) Būvuzraudzību var veikt būvspeciālists, kurš:

1) ieguvis vismaz piecu gadu patstāvīgas prakses pieredzi kā būvinženieris būvdarbu vadīšanā;

2) nokārtojis kvalifikācijas eksāmenu;

(4) Būvekspertīzi var veikt būvspeciālists, kurš:

1) ieguvis vismaz desmit gadu patstāvīgas prakses pieredzi kā būvinženieris projektēšanā vai būvdarbu vadīšanā;

2) nokārtojis kvalifikācijas eksāmenu.

(5) Būvspeciālistu reģistrāciju un eksamināciju veic un ar to saistītus lēmumus pieņem par būvniecības nozari atbildīgā ministrija, kura šos uzdevumus atbilstoši normatīvajos aktos noteiktajām prasībām un Valsts pārvaldes iekārtas likumā noteiktajā kārtībā var deleģēt atvasinātai publiskai personai, kā arī privāto tiesību juridiskai personai vai šādu personu apvienībai.

(6) Būvspeciālisti regulāri paaugstina profesionālo kvalifikāciju.

(7) Būvspeciālistiem ir pienākums apdrošināt profesionālo atbildību par būvniecības procesā veiktās darbības vai bezdarbības rezultātā nodarīto kaitējumu citiem būvniecības dalībniekiem un trešo personu dzīvībai, veselībai vai mantai, kā arī videi.

(8) Šajā pantā noteiktās darbības projektēšanas un būvniecības procesā būvspeciālisti veic uz rakstveida līguma pamata.

(9) Šā panta otrajā daļā minētās prasības neattiecas uz amatu meistariem, ja viņi veic vai vada būvamatniecības darbus atbilstoši likumam "Par amatniecību", kā arī vispārīgajos būvnoteikumos noteiktajos gadījumos būvdarbu vadīšanu var veikt citas šā likuma 11.pantā neminētas personas.

**12. pants** Būvniecības iecere

(1) Persona ierosina būvniecību, būvvaldē iesniedzot būvniecības ieceres iesniegumu un Vispārīgajos būvnoteikumos noteiktos dokumentus.

(2) Būvniecības ieceres iesniegumu iesniedz par :

1) šajā likumā noteikto otrās, trešās un ceturtās grupas būvju būvniecību;

2) šajā likumā noteikto pirmās grupas būvju būvniecību;

3) būvniecību vienkāršotā kārtībā, ja paredzēta:

a) funkcijas (lietošanas veida) maiņa bez pārbūves;

b) atjaunošana, neskarot nesošos elementus vai konstrukcijas ar vai bez funkcijas (lietošanas veida) maiņas;

c) otrās grupas būvju novietošana neveicot būvdarbus vai to samontējot no ne vairāk kā desmit gataviem elementiem;

d) ēkas (kas nav valsts aizsargājamais kultūras piemineklis) fasādes apdares vai jumta ieseguma atjaunošana, logu nomaiņa, fasādes un jumta siltināšana;

e) publiskās teritorijas labiekārtošana;

f) pirmās un otrās grupas būvju nojaukšana vai demontāža.

**13. pants** Būvatļauja

(1) Būvatļauja ir būvvaldes lēmums par otrās, trešās un ceturtās grupas būvju būvniecību. Lēmumu par būvatļaujas izsniegšanu pieņem ja:

1) būvniecības iecere atbilst vietējās pašvaldības teritorijas plānojumā un detālplānojumā (ja tas nepieciešams saskaņā ar normatīvajiem aktiem) noteiktajiem teritorijas izmantošanas un apbūves nosacījumiem;

2) būvniecības iecere ir saskaņota ar zemes vienības un būves, ja būvniecību veic esošā būvē, īpašnieku vai tiesisko valdītāju vai – normatīvajos aktos noteiktajos gadījumos – zemes vienības īpašnieks ir informēts;

3) atbilstoši būvniecību reglamentējošajos normatīvajos aktos noteiktajām prasībām ir izstrādāts būvprojekts mininālā sastāvā.

(2) Būvatļauju neizsniedz, ja:

1) būvniecības iecere neatbilst kādam no šī panta pirmajā daļā minētajiem nosacījumiem;

2) paredzētajai būvniecībai nav veikts sākotnējais izvērtējums vai ietekmes uz vidi novērtējums gadījumā, gadījumos, kad to nosaka normatīvie akti.

(3) Atkarībā no paredzamās būvniecības un būves grupas būvatļaujā iekļauj nosacījumus attiecībā uz:

1) tās derīguma termiņu;

2) būvvaldē iesniedzamajiem dokumentiem pirms būvdarbu uzsākšanas un būves nodošanas ekspluatācijā;

3) būvprojekta sastāvu un detalizāciju;

4) būvprojekta vai būves ekspertīzes nepieciešamību;

5) būvdarbu autoruzraudzības un būvuzraudzības nepieciešamību.

(5) Papildu nosacījumus būvprojekta detalizācijai, kas nepieciešami, lai būve iekļautos ainavā vai pilsētvidē, var noteikt vietējās pašvaldības apbūves noteikumos.

(6) Par būvvaldes lēmumu atļaut pirmās grupas būvju būvniecību tiek izdarīta atzīme paskaidrojuma rakstā.

(7) Par būvvaldes lēmumu atļaut būvniecību vienkāršotā kārtībā tiek izdarīta atzīme apliecinājuma kartē.

**14.pants** Projektēšana

(1) Projekts tiek izstrādāts par šā likuma 12.panta otrās daļas pirmajā apakšpunktā minēto būvniecības ieceri. Projektētājs, atbilstoši vietējās pašvaldības teritorijas plānojumā un detālplānojumā (ja tas nepieciešams saskaņā ar normatīvajiem aktiem) noteiktajiem teritorijas izmantošanas un apbūves nosacījumiem, izstrādā būvprojektu, kas ietver paredzētās būves vai būvju arhitektonisko vai tehnisko ideju, novietojumu, raksturlielumus un funkciju.

 (2) Projektētājs ir atbildīgs par izstrādātā būvprojekta vai projekta dokumentācijas atbilstību būvniecību reglamentējošo normatīvo aktu, būvnormatīvu un civiltiesiskā kārtā noslēgto līgumu prasībām.

 (3) Ja saskaņā ar normatīvajos aktos noteiktajām prasībām iecerētajai būvniecībai ir nepieciešams izstrādāt detālplānojumu, būvprojektu var izstrādāt vienlaikus ar detālplānojumu teritorijas attīstības plānošanu reglamentējošajos normatīvajos aktos noteiktajā kārtībā.

**15. pants** Būvdarbi

(1) Būvdarbus drīkst uzsākt, ja:

1) būvvalde ir izdarījusi atzīmi par būvatļaujā ietverto nosacījumu, kas attiecas uz būvvaldē iesniedzamo dokumentu pirms būvdarbu uzsākšanas, izpildi un būvatļauja ir kļuvusi neapstrīdama Administratīvā procesa likuma izpratnē;

2) pirmās grupas būvēm un vienkāršotās būvniecības gadījumā būvvalde ir izdarījusi atzīmi saskaņā ar šā likuma 13.panta sesto un septīto daļu.

(2) Būvdarbus organizē un veic atbilstoši būvprojektam un būvatļaujā ietvertajiem nosacījumiem, kā arī ievērojot normatīvajos aktos noteiktos ierobežojumus un prasības, lai netiktu nodarīts kaitējums videi vai tas būtu iespējami mazāks un resursu patēriņš ekonomiski un sociāli pamatots.

(3) Būvdarbu veicējs, izņemot šā likuma 14. panta sestajā daļā minēto gadījumu, apdrošina savu civiltiesisko atbildību par būvdarbu rezultātā nodarīto kaitējumu trešo personu dzīvībai, veselībai vai mantai.

(4) Par šā panta otrajā daļā minēto prasību ievērošanu būvlaukumā ir atbildīgs būvdarbu vadītājs. Gadījumos, kad būvdarbu uzraudzību uz rakstveida līguma pamata veic būvuzraugs, atbildības sadalījums starp būvdarbu vadītāju un būvuzraugu nosakāms attiecīgajā līgumā.

(5) Ja, apturot vai pārtraucot būvdarbus, būve kļūst bīstama cilvēku dzīvībai, veselībai vai videi, kā arī būvei var rasties bīstami bojājumi konstrukcijās, būvniecības ierosinātājs veic tās konservāciju Vispārīgajos būvnoteikumos noteiktajā kārtībā.

**16. pants** Būvniecības kontrole

(1) Būvniecības kontroli veic būvvalde un tās sastāvā esošie būvinspektori - būvvaldē nodarbinātas personas, kuras ir reģistrētas būvinspektoru reģistrā.

(2) Veicot būvniecības kontroli, būvinspektori pārbauda:

1) vietu, kur paredzēti būvdarbi pirms būvatļaujas izsniegšanas, lai pārliecinātos par patvaļīgas būvniecības neesamību;

2) būvatļaujā ietverto nosacījumu izpildi būvdarbu laikā;

3) būvdarbu atbilstību būvprojektam un normatīvajos aktos noteiktajām prasībām;

4) būvizstrādājumu izmantošanu atbilstoši šā likuma 8. panta ceturtajā daļā minētajām prasībām.

(3) Ja saskaņā ar šā panta otrās daļas pirmo un otro punktu ir konstatēta patvaļīga būvniecība – būvdarbi veikti bez būvatļaujas vai neievērojot tajā ietvertos nosacījumus –, būvvalde pieņem vienu no šādiem lēmumiem:

1) par iepriekšējā stāvokļa atjaunošanu, ja konkrētā objekta būvniecība saskaņā ar normatīvajos aktos noteiktajām prasībām attiecīgajā teritorijā nav atļauta;

2) par iespēju turpināt būvniecību atbilstoši būvniecību reglamentējošajos normatīvajos aktos noteiktajām prasībām pēc izvirzīto nosacījumu izpildes un videi nodarītā kaitējuma novēršanas vides un dabas aizsardzību reglamentējošajos normatīvajos aktos noteiktajā kārtībā.

 (4) Ja saskaņā ar šā panta otrās daļas trešo punktu ir konstatētas atkāpes no būvvaldē iesniegtā būvprojekta – būvdarbi neatbilst būvprojektam –, būvvalde pieņem vienu no šādiem lēmumiem:

1) par iespēju turpināt būvniecību atbilstoši būvniecību reglamentējošajos normatīvajos aktos noteiktajām prasībām, ja izmaiņas būvprojektā var novērst tās saskaņojot ar projektētāju un tas neskar būves ārējo veidolu, novietojumu vai funkciju;

2) par nepieciešamību mainīt būvatļaujas nosacījumus vai saņemt būvatļauju no jauna, ja izmaiņas skar būves ārējo veidolu, novietojumu vai funkciju un to pieļauj pašvaldības teritorijas izmantošanas un apbūves noteikumi;

3) par pašvaldības teritorijas izmantošanas un apbūves noteikumos noteiktajām prasībām neatbilstošo būvju daļu nojaukšanu vai konstrukciju demontāžu līdz jaunas būvatļaujas saņemšanai.

 (5) Ja saskaņā ar šī panta otrās daļas ceturto punktu ir konstatēts neatbilstošu būvizstrādājumu pielietojums būvē, būvinspektors pieņem lēmumu par būvdarbu apturēšanu un, ja nepieciešams, organizē būvizstrādājumu pārbaudi. Būvdarbus atjauno ar būvvaldes lēmumu.

 (6) Būvinspektora pieņemto lēmumu apstrīdēšana vai pārsūdzēšana neaptur to darbību, izņemot lēmumus par personu saukšanu pie administratīvās atbildības.

 (7) Būvinspektoru reģistrāciju un profesionālās darbības uzraudzību veic un ar to saistītos lēmumus pieņem par būvniecības nozari atbildīgā ministrija.

**17.pants** Būves ekspluatācija

(1) Pēc būvdarbu pabeigšanas būvniecības ierosinātājs nodrošina būves novietojumazemes vienībā uzmērījumu veikšanu un būvi nodod ekspluatācijā.

(2) Pārbūvējamu vai atjaunojamu būvi, kā arī no jauna būvējamus inženiertīklus un transportbūves drīkst izmantot pirms tās pieņemšanas ekspluatācijā, ja veikti nepieciešamie cilvēka dzīvības, veselības un vides aizsardzības pasākumi un būves izmantošana pirms pieņemšanas ekspluatācijā ir saskaņota būvvaldē.

(3) Būvi drīkst izmantot tikai atbilstoši projektētajai funkcijai (lietošanas veidam) pēc tās pieņemšanas ekspluatācijā.

(4) Ja būve ir pilnīgi vai daļēji sagruvusi vai nonākusi tādā stāvoklī, ka tās lietošana ir bīstama vai tā bojā ainavu, īpašniekam saskaņā ar pašvaldības lēmumu tā jāsaved kārtībā vai jānojauc atbilstoši Civillikuma 1084. panta noteikumiem.

(5) Ja būves īpašnieks līdz noteiktajam laikam nav izpildījis pašvaldības lēmumu, pašvaldība organizē šīs būves savešanu kārtībā vai nojaukšanu. Ar savešanu kārtībā vai nojaukšanu saistītos izdevumus sedz būves īpašnieks.

**18. pants** Būvniecības informācijas sistēma

(1)Lai nodrošinātu būvniecības procesa norisei un kontrolei nepieciešamās informācijas apriti starp būvniecības pārvaldes un kontroles institūcijām un būvniecības dalībniekiem, par būvniecības nozari atbildīgā ministrija izveido un uztur būvniecības informācijas sistēmu.

(2)Būvniecības informācijas sistēma ietver:

1)būvniecības uzsākšanai nepieciešamo informāciju;

2)informāciju par paredzēto būvniecību un saistībā ar to pieņemtajiem lēmumiem;

3)informāciju par būvniecības dalībniekiem un to profesionālās darbības pārkāpumiem;

4)šajā likumā paredzētos reģistrus;

5)citu šā likuma izpildei nepieciešamo informāciju.

(3)Būvniecības informācijas sistēma ir bez maksas publiski pieejama, izņemot datus, kuru pieejamība ir ierobežota saskaņā ar normatīvajiem aktiem par komercnoslēpumu un datu aizsardzību.

(4)Būvniecības informācijas sistēmas turētāja funkcijas atbilstoši normatīvajos aktos noteiktajām prasībām un Valsts pārvaldes iekārtas likumā noteiktajā kārtībā var deleģēt atvasinātai publiskai personai, kā arī privāto tiesību juridiskai personai vai šādu personu apvienībai.

**Pārejas noteikumi**

 1. Ar šā likuma spēkā stāšanos spēku zaudē Būvniecības likums (Latvijas Republikas Saeimas un Ministru kabineta Ziņotājs, 1995, 20.nr.).

 2. Līdz jaunu Ministru kabineta noteikumu izdošanai, bet ne vēlāk kā līdz 2012.gada 31.decembrim, ciktāl tas nav pretrunā ar šo likumu, piemērojami šādi Latvijas būvnormatīvi:

1) [LBN 002-01 "Ēku norobežojošo konstrukciju siltumtehnika](http://www.em.gov.lv/em/images/modules/items/item_file_15451_lbn_002_.doc)";

2) [LBN 003-01 "Būvklimatoloģija](http://www.em.gov.lv/em/images/modules/items/item_file_18865_lbn_003-01_buvklimatologija.doc)";

3) [LBN 005-99 "Inženierizpētes noteikumi būvniecībā](http://www.em.gov.lv/em/images/modules/items/item_file_4899_lbn_005_99_inzenierizpete.doc)";

4) [LBN 006-01 "Būtiskās prasības būvēm](http://www.em.gov.lv/em/images/modules/items/item_file_4900_lbn_006_01%20butiskas%20prasibas%20buvem.doc)";

5) [LBN 016-03 "Būvakustika](http://www.em.gov.lv/em/images/modules/items/item_file_4901_lbn%20016-03_buvakustika_.doc)";

6) [LBN 201-07 "Būvju ugunsdrošība](http://www.em.gov.lv/em/images/modules/items/item_file_19474_item_file_19161_buvju_ugunsdrosiba.doc)";

7) LBN 202-01 "Būvprojekta saturs un noformēšana";

8) [LBN 203-97 "Betona un dzelzsbetona konstrukciju projektēšanas normas](http://www.em.gov.lv/images/modules/items/Not_451_betons%20LBN-203.doc)";

9) [LBN 205-97 "Mūra un stiegrota mūra konstrukciju projektēšanas normas](http://www.em.gov.lv/em/images/modules/items/item_file_21697_lbn_205.doc)";

10) [LBN 206-99 "Koka konstrukciju projektēšanas normas](http://www.em.gov.lv/em/images/modules/items/item_file_21699_lbn_206.doc)";

11) [LBN 207-01 "Ģeotehnika. Būvju pamati un pamatnes](http://www.em.gov.lv/images/modules/items/Not_520_geotehnika%20LBN-207.doc)";

12) [LBN 208-08 "Publiskas ēkas un būves](http://www.em.gov.lv/images/modules/items/Not_567_publiskas%20LBN-208.doc)";

13) [LBN 209-09 "Mazstāvu dzīvojamās mājas](http://www.em.gov.lv/images/modules/items/Not_1000_mazstavu%20LBN-209%281%29.doc)";

14) [LBN 211-08 "Daudzstāvu daudzdzīvokļu dzīvojamie nami](http://www.em.gov.lv/images/modules/items/LBN211-08.doc)";

15) [LBN 214-03 "Ģeotehnika. Pāļu pamati un pamatnes](http://www.em.gov.lv/em/images/modules/items/item_file_4910_lbn_214_03_paalji.doc)";

16) [LBN 221-98 "Ēku iekšējais ūdensvads un kanalizācija](http://www.em.gov.lv/images/modules/items/Not_256_ieksejais%20udens_LBN-221.doc)";

17) [LBN 222-99 "Ūdensapgādes ārējie tīkli un būves](http://www.em.gov.lv/images/modules/items/Not_38_arejais%20udens_LBN-222%281%29.doc)";

18) [LBN 223-99 "Kanalizācijas ārējie tīkli un būves](http://www.em.gov.lv/em/images/modules/items/item_file_18867_lbn_223-99_kanaliz_ar_tikli_buves.doc)";

19) [LBN 224-05 "Meliorācijas sistēmas un hidrotehniskās būves](http://www.em.gov.lv/em/images/modules/items/item_file_12347_ns1e.htm)";

20) [LBN 229-06 "Hidroelektrostaciju hidrotehniskās būves](http://www.em.gov.lv/images/modules/items/Not_852_LBN-229.doc)";

21) [LBN 231-03 "Dzīvojamo un publisko ēku apkure un ventilācija](http://www.em.gov.lv/em/images/modules/items/item_file_4915_lbn_231_03%20apkure%20un%20ventilacija.doc)";

22) [LBN 241-03 "Iekšējās gāzesvadu sistēmas un gāzes iekārtas](http://www.em.gov.lv/images/modules/items/LBN%20241%20gaze.doc)";

23) [LBN 242-02 "Gāzes sadales un lietotāju ārējie tīkli](http://www.em.gov.lv/em/images/modules/items/item_file_21526_lbn_242.doc)";

24) [LBN 261-07 "Ēku iekšējo elektroinstalāciju izbūve](http://www.em.gov.lv/em/images/modules/items/item_file_18311_lbn_261-07.doc)";

25) [LBN 262-05 "Elektronisko sakaru tīkli](http://www.em.gov.lv/em/images/modules/items/item_file_13693_elektronisko_sakaru.doc)";

26) [LBN 501-06 "Būvizmaksu noteikšanas kārtība](http://www.em.gov.lv/images/modules/items/LBN%20501.doc)";

27) [LBN 305-01 "Ģeodēziskie darbi būvniecībā](http://www.em.gov.lv/em/images/modules/items/item_file_5031_lbn_305_01_geodez_darbi.doc)";

28) [LBN 310-05 "Darbu veikšanas projekts](http://www.em.gov.lv/em/images/modules/items/item_file_12349_ns22.htm)";

29) [LBN 405-01 "Būvju tehniskā apsekošana](http://www.em.gov.lv/images/modules/items/buvju%20teh%20apsekos.doc)".

 3. Personas, kuras līdz šā likuma spēkā stāšanās dienai ieguvušas arhitekta prakses vai būvprakses sertifikātus, var patstāvīgi praktizēt būvniecības jomās, kurās tās ieguvušas attiecīgos būvprakses sertifikātus, līdz to derīguma termiņa beigām.

 4. Nav nepieciešama tās būvniecības dokumentācijas pārstrāde, uz kuras pamata līdz šā likuma spēkā stāšanās dienai likumīgi uzsākta būvniecība.

 5. Saskaņā ar 1995. gada 10. augustā pieņemto Būvniecības likumu izveidotie reģistri tiek uzturēti līdz būvniecības informācijas sistēmas pilnīgai ieviešanai, bet ne vēlāk kā līdz 2013. gada 1. janvārim.

 6. Likuma 3. panta 2. punktā lietotais jēdziens "pārbūve" un 3. panta 7.punktā lietotais jēdziens "funkcijas (lietošanas veida) maiņa" atbilst citos normatīvajos aktos lietotajam jēdzienam "rekonstrukcija", savukārt likuma 3. panta 3. punktā lietotais jēdziens "atjaunošana" atbilst citos normatīvajos aktos lietotajam jēdzienam "renovācija".

***Informatīva atsauce uz Eiropas Savienības direktīvu***

Likumā iekļautas tiesību normas, kas izriet no Eiropas Padomes 1988. gada 21. decembra Direktīvas 89/106/EEK par dalībvalstu normatīvo un administratīvo aktu tuvināšanu attiecībā uz būvizstrādājumiem.

Likums stājas spēkā 2012. gada 1. janvārī.

Iesniedzējs:

Ekonomikas ministra vietā

Finanšu ministrs A. Vilks

Vīza: Valsts sekretārs J. Pūce

Ābele,

67013178, Gatis.Abele@em.gov.lv

Jēkabsons,

67013028, andris.jekabsons@em.gov.lv

Bučinska,

67013032, elga.bucinsa@em.gov.lv

3387

Oša,

67013031, ilze.osa@em.gov.lv